Gert er ráð fyrir að mælt verði fyrir fjölmiðlafrumvarpi mennta - og menningarmálaráðherra á Alþingi fyrir jólahlé.visir / vilhelm Þingflokkar stjórnar - og stjórnarandstöðu hafa komist að samkomulagi um lok þingfunda fyrir áramót . Karpað hefur verið um dagskrá þingsins fyrir jólahlé undanfarna daga en nú hafa flokkarnir loks komist að samkomulagi . Gert er ráð fyrir að fjölmiðlafrumvarp Lilju Alfreðsdóttur verði tekið á dagskrá og mælt fyrir því fyrir jól samkvæmt samkomulaginu . Fyrir liggur þó að frumvarpið mun ekki fara í gegnum allar þrjár umræður svo það geti orðið að lögum fyrir áramót . Þá verða þingmannamál frá öllum stjórnarandstöðuflokkum afgreidd fyrir jólafrí samkvæmt samkomulaginu . Samkvæmt starfsáætlun átti síðasti þingfundur fyrir jól að vera í dag en ákveðið hefur verið að funda einnig eitthvað aðeins fram í næstu viku , líklega á mánudag og þriðjudag . Samkvæmt upplýsingum fréttastofu verður þá lögð áhersla á að klára að afgreiða þau mál ríkisstjórnarinnar sem mikilvægt er að taki gildi fyrir áramót , þ.e. þar sem dagsetning skiptir máli , og þau mál sem tengjast lífskjarasamningunum svokölluðu .